google/wiki40b huggingface dataset:
Άγιος Τηλέμαχος

Βίος

Ταξίδεψε από την Ασία στη Ρώμη, θέλοντας να σώσει την πόλη. Αντιτάχθηκε στις μονομαχίες που γίνονταν στα αμφιθέατρα και ο ίδιος όρμησε στο Κολοσσαίο και φώναξε στους μονομάχους να σταματήσουν στο όνομα του Χριστού. Τότε το πλήθος άρχισε να γελάει και να τον γιουχάρει. Ένας από τους μονομάχους χτύπησε στο στομάχι τον Τηλέμαχο με το ξίφος του και εκείνος έπεσε κάτω. Σηκώθηκε και ξαναφώναξε στους δύο μονομάχους να σταματήσουν. Ένας μονομάχος τον κάρφωσε στο στομάχι με το ξίφος και εκείνος, αφού ψέλλισε για τελευταία φορά το ίδιο, πέθανε στο δάπεδο του αμφιθεάτρου, βουτηγμένος στο αίμα. Το πλήθος σιώπησε και εκκένωσε το Κολοσσαίο.
Χάρη σε αυτόν τον άγιο, την 1η Ιανουαρίου του 404 έλαβε χώρα η τελευταία μονομαχία στην Ιστορία της Ρωμαϊκής Αυτοκρατορίας. Εξαιτίας του θανάτου του Τηλέμαχου, έπειτα από 3 ημέρες, με αυτοκρατορικό διάταγμα καταργήθηκαν οι μονομαχίες.
Ροδόλφος Α΄ της Βουργουνδίας

Βιογραφία

Ήταν ο μόνος γιος του Κορράδου Β΄ δούκα της Άνω (βορειοανατολικής) Βουργουνδίας και της Βάλντραντα, χήρας του Ροβέρτου Γ΄ κόμη του Βορμς.
Από τον πατέρα του κληρονόμησε τη θέση του βοηθού ηγουμένου στο αββαείο του Σαιν-Μωρίς-αν-Βαλαί, πράγμα που τον έκανε από τους πιο ισχυρούς μεγιστάνες της Άνω Βουργουνδίας (σήμερα είναι η δυτική Ελβετία και η Φράνσε-Κοντέ).  
Μετά την καθαίρεση και την αποβίωση του Καρόλου Γ΄ της Δυτικής Φραγκίας, οι ευγενείς και ο ανώτερος κλήρος της Άνω Βουργουνδίας συναντήθηκαν στο Σαιν-Μωρίς και εξέλεξαν τον Ροδόλφο Α΄ ως βασιλιά. Αυτός διεκδίκησε όλη τη Λοθαριγγία, δηλ. και τις σημερινές περιοχές Λωρραίνη και Αλσατία, αλλά ο Αρνούλφος, ο νέος βασιλιάς της Ανατολικής Φραγγίας (ανιψιός του Καρόλου Γ΄), τον ανταγωνίστηκε σε αυτό. Εκείνος γρήγορα ανάγκασε τον Ροδόλφο να εγκαταλείψει τον ισχυρισμό του με ανταμοιβή την αναγνώρισή του ως βασιλιά της Βουργουνδίας. Ωστόσο οι σχέσεις τους έμειναν, με διαλείμματα, εχθρικές ως το 894. 
Οι σχέσεις του με τους άλλους γείτονές του ήταν φιλικότερες. Μάλιστα η αδελφή του Αδελαΐδα παντρεύτηκε τον Ριχάρδο των Μπιβινιδών δούκα της (βορειοδυτικής) Βουργουνδίας και η κόρη του Αδελαΐδα τον βασιλιά της Κάτω (νότιας) Βουργουνδίας.
Νότια και Ανατολική Σερβία

Η Νότια και Ανατολική Σερβία (σερβικά: Јужна и источна Србија, Južna i istočna Srbija) είναι μία από τις πέντε στατιστικές περιοχές της Σερβίας. Είναι, επίσης, στο επίπεδο 2 της στατιστικής περιοχής σύμφωνα με την Ευρωπαϊκή Ονοματολογία των Εδαφικών Στατιστικών Μονάδων (NUTS). Ιδρύθηκε το 2010. Η περιοχή έχει πληθυσμό 1.563.916 κατοίκων σύμφωνα με την απογραφή του 2011.

Σχηματισμό

Τον Ιούλιο του 2009, το κοινοβούλιο της Σερβίας ενέκρινε νόμο ο οποίος χώριζε την Σερβία σε 7 στατιστικές περιοχές. Αρχικά, αποφασίστηκε ότι στο έδαφος της σημερινής στατιστικής περιοχής της Νότιας και Ανατολικής Σερβίας θα υπάρχουν δύο στατιστικές περιφέρειες - η Ανατολική Περιοχή (σερβικά: Istočni region / Источни регион}}) και η Νότια Περιοχή (σερβικά: Južni region / Јужни регион). Ωστόσο, τον Μάιο του 2010 ο νόμος άλλαξε και η Νότια και Ανατολική περιοχή συγχωνεύτηκαν σε μια ενιαία στατιστική περιοχή που ονομάστηκε Νότια και Ανατολική Σερβία.
Άρτεμις Κυπαρίσση

Βιογραφία

Γεννήθηκε στην Αθήνα το 1886 και ήταν θυγατέρα του ηθοποιού και θιασάρχη Ευάγγελου Παντόπουλου.Αρχικά ασχολήθηκε με το θέατρο πρόζας παρότι διέθετε «ασύγκριτη σε ομορφιά φωνή λυρικής σοπράνο» και «έξοχη μουσικότητα». Στις αρχές του αιώνα φοίτησε στο Ωδείο Αθηνών (μαθήτρια του Barbe και τον Νάζου) απ΄όπου αποφοίτησε με διάκριση. Το 1904 παντρεύτηκε τον Αλέξανδρο Κυπαρίσση, μαέστρο του ελληνικού μελοδράματος. Συνέχισε τις σπουδές της στο Παρίσι. Το 1909 έγινε δεκτή στον θίασο Ελληνικό Μελόδραμα από τον Διονύσιο Λαυράγκα. Τραγούδησε Ριγκολέττο (Τζίλντα) στο Θέατρο Διονύσια. Ακολούθησε επιτυχημένη περιοδεία στην Κέρκυρα, όπου τραγούδησε στην Μireill του Γκουνώ. Κατόπιν έδωσε παραστάσεις και στη Σύρο. Το 1910 τραγούδησε Φάουστ (Μαργαρίτα) στη Ζάκυνθο. Μετά το 1911 έλαβε μέρος στην μεγάλη περιοδεία του θιάσου Λαυράγκα σε Ρωσία, Ρουμανία, Κων/πολη, Αίγυπτο. Το φθινόπωρο του 1913 τραγούδησε με το Ελληνικό Μελόδραμα στη Ρουμανία. Διακρίθηκε στον Ριγκολέττο]] (Τζίλντα). Επίσης εμφανίσθηκε στην Οδησσό το 1914. Τον Μάρτιο του 1916 πρωταγωνίστησε στην παράσταση της όπερας Πρωτομάστορας του Μανώλη Καλομοίρη. Ήταν μέλος του Ελληνικού Μουσικού Θιάσου του θεατρικού επιχειρηματία Αποστόλου Κονταράτου, ο οποίος απολάμβανε οικονομική ενίσχυση από τα ανάκτορα. Το 1916 έλαβε μέρος στην παράσταση της όπερας Μάρτυς του Σπυρίδωνος Σαμάρα στο Δημοτικό Θέατρο Αθηνών. Το 1919 τραγούδησε για πρώτη φορά στην Ελλάδα τον ρόλο τίτλου της Μαντάμα Μπατερφλάι. Τον Μάιο του 1920 τραγούδησε για πρώτη φορά στην Ελλάδα Αλιείς μαργαριταριών (Λεϊλά) του Μπιζέ. Έπειτα έφυγε για ανώτερες σπουδές στην Ιταλία όπου και σταδιοδρόμησε κατά τα επόμενα χρόνια.
Το 1924 ακολούθησε τον θίασο του Απ. Κονταράτου στην περιοδεία του στις Η.Π.Α. Πιθανώς εκεί ηχογράφησε δίσκους με αποσπάσματα από γνωστές όπερες, δραστηριότητες για τις οποίες δεν είναι ακόμα πολλά γνωστά. Το 1925 έγινε συνθιασάρχης στην Θεσσαλονίκη. Μετά το 1935 δίδαξε μονωδία στο Εθνικό Ωδείο της Αθήνας.
Πέθανε στις 6 Δεκεμβρίου 1968 στην Αθήνα.
Το μαντολίνο του λοχαγού Κορέλι

Υπόθεση

Η υπόθεση του ρομαντικού δράματος διαδραματίζεται στα 1942. Στο πλαίσιο της κοινής ιταλογερμανικής κατοχής, μια διμοιρία Iταλών στρατιωτών φθάνει στην Κεφαλονιά για να ενισχύσει την τυπική στο νησί παρουσία των λιγοστών ναζιστικών δυνάμεων. Tο ξέγνοιαστο μεσογειακό ταμπεραμέντο της φρουράς σύντομα θα αμβλύνει την αρχική δυσφορία των χωρικών, ενώ ένα παθιασμένο ειδύλλιο θα πλεχτεί βαθμιαία ανάμεσα στον φιλόμουσο λοχαγό των Iταλών (Νίκολας Κέιτζ) και τη μνηστευμένη κόρη του τοπικού γιατρού (Πενέλοπε Κρουζ). Ωσπου, αναπόφευκτα, τα σύννεφα του πολέμου θα φτάσουν μέχρι τις ακτές του νησιού, απειλώντας την ηρεμία τόσο των κατοίκων όσο και των ανυποψίαστων κατακτητών.

Κριτική

Όλα είναι όμορφα και «φωτογενή» σε τούτο το ρομαντικό έπος - ακόμη και ο πόλεμος. Aυτό, άλλωστε, ήταν το πρόβλημα και στο ομώνυμο μπεστ σέλερ του Λουί Nτε Mπερνιέρ, το οποίο ωστόσο διατηρούσε κάποια δόση ρεαλισμού, στα κομμάτια κυρίως που έχουν αφαιρεθεί κατά τη σεναριακή προσαρμογή. Mέσα στη γενικευμένη υπεραπλούστευση, εννοείται πως «την πληρώνει» και η ελληνική αντίσταση, η δράση της οποίας είναι σχεδόν ανύπαρκτη όταν δεν είναι... γραφική. Τα γυρίσματα έγιναν στην Κεφαλονιά   ό που είχε γίνει μεγάλη διαφήμιση του νησιού τότε.
Βόρεια Πικηνική γλώσσα

Η Βόρεια Πικηνική είναι αρχαία γλώσσα, η οποία πιστεύεται ότι ομιλούταν σε μέρος της κεντροανατολικής Ιταλίας. Τα στοιχεία για τη γλώσσα αποτελείται από τέσσερις επιγραφές που χρονολογούνται από την 1η χιλιετία π.Χ., με τρεις να έχουν γραφτεί σε μικρά θραύσματα. Είναι γραμμένο σε παραλλαγή του παλιού ιταλικού αλφαβήτου. Ενώ τα κείμενα τους μεταγράφονται εύκολα, κανένα δεν έχει μεταφραστεί μέχρι στιγμής. Δεν είναι δυνατόν να προσδιοριστεί το αν έχει σχέση με οποιαδήποτε άλλη γνωστή γλώσσα. Παρά το γεγονός ότι έχει παρόμοιο όνομα, δεν φαίνεται ότι η Βόρεια Πισενική είναι στενά συνδεδεμένη με τη Νότια Πισενική, και μπορεί να μην σχετίζονται καθόλου. Ο συνολικός αριθμός των λέξεων στις επιγραφές είναι περίπου 60. Δεν είναι καν βέβαιο ότι οι επιγραφές είναι όλες σε μία γλώσσα.
Ο πρόδρομος του όρου Βόρεια Πικηνική δημιουργήθηκε το 1933 από τον γλωσσολόγο Τζόσουα Γουάτμαου, στο Προϊταλικές διάλεκτοι της Ιταλίας, ένα κατάλογο με κείμενα στις ιταλικές γλώσσες. Ενώ ούτε η πικηνική γλώσσα θα μπορούσε να διαβαστεί με οποιαδήποτε εμπιστοσύνη στο χρόνο, ο Γουάτμαου διέκρινε έξι επιγραφές σε κεντροανατολική ιταλική γλώσσα και όλες τις υπόλοιπες στα νότια. Αργότερα η βόρεια έχασε τρεις και κέρδισε ένα. Πριν από αυτό το έργο όλες οι επιγραφές ενώνονταν κάτω από μια ποικιλία από ονόματα, π.χ. με τον όρο "Σαβελλικά."
Σωτήρης Χαραλάμπης

Βιογραφικά στοιχεία

Υπήρξε από τους μεγαλύτερους άρχοντες της Πελοποννήσου πριν την Επανάσταση και ήταν γιος του Αναστασίου Χαραλάμπη. Γεννήθηκε το 1770 στη Ζαρούχλα Αχαΐας, είχε νυμφευθεί την Βικτωρία Σισίνη αδελφή του Γ. Σισίνη και κατοικούσε στα Καλάβρυτα. Όταν έγινε η επανάσταση της οποίας ήταν πρωτουργός εξελέχτηκε από το μεγαλύτερο μέρος της επαρχίας Καλαβρύτων αρχιστράτηγος όλων των εκεί καπεταναίων. Ήταν μυημένος στην Φιλική Εταιρεία , πολέμησε στο Σαραβάλι, στο Πουρναρόκαστρο και στην πολιορκία της Πάτρας με στρατιωτικό σώμα που συντηρούσε ο ίδιος.
Είχε εκλεγεί στην Πελοποννησιακή Γερουσία το 1821 και είχε πάρει μέρος ως πληρεξούσιος της επαρχίας Καλαβρύτων στην Α' Εθνοσυνέλευση Επιδαύρου και στην Β' Εθνοσυνέλευση Άστρους. Μετά την Α' Εθνοσυνέλευση είχε πάρει μέρος στο Βουλευτικό το 1822 και μετά την Β' εθνοσυνέλευση, είχε εκλεγεί αντιπρόεδρος το 1823 στο Εκτελεστικό. Πέθανε το 1826 στο Ναύπλιο.
Ιστός επιφανείας

Ο όρος ιστός επιφανείας, surface net, (επίσης ορατός ιστός, clearnet, καταλογοποιημένος ιστός, καταλογοποιήσιμος ιστός ή lightnet) αντιπροσωπεύει εκείνο το τμήμα του παγκόσμιου ιστού που είναι διαθέσιμο στο κοινό αναζητήσιμο με κοινές μηχανές αναζήτησης. Είναι το αντίθετο του βαθέος ιστού.
Σύμφωνα με μία πηγή στις 14/06/2015 ο κατάλογος της Google για τον ιστό επιφανείας περιείχε 14,5 δις σελίδες.
Έμβλημα του Αφγανιστάν

Το έμβλημα του Αφγανιστάν εμφανίζεται με κάποιες μορφές στη σημαία της χώρας από τότε που έγινε ανεξάρτητη. Απουσίασε μόνο κατά τη σοβιετική κατοχή, στη δεκαετία του '80 και την περίοδο διακυβέρνησης από τους Ταλιμπάν. Το σημερινό εθνόσημο περιέχει επιγραφή με το όνομα της χώρας στα αραβικά και κάτω από τη shahada βρίσκεται η εικόνα ενός μουσουλμανικού τεμένους με το μιναρέ του να δείχνει προς τη Μέκκα και μέσα να έχει ένα χαλί προσευχών. Από το ναό ξεπροβάλλουν δυο σημαίες, που συμβολίζουν τις σημαίες του Αφγανιστάν. Κάτω από το τζαμί είναι η επιγραφή με το όνομα του κράτους και γύρω από το τζαμί είναι μία γιρλάντα.
Χρηματοοικονομική λογιστική

Η χρηματοοικονομική λογιστική ασχολείται με την παροχή πληροφοριών σε όλους τους ενδιαφερόμενους για τα αποτελέσματα που επέτυχε μία επιχείρηση σε μία περίοδο ή χρήση (συνήθως ένα έτος -στις εισηγμένες επιχειρήσεις οι περίοδοι είναι και τρίμηνο, εξάμηνο και εννιάμηνο). Οι ενδιαφερόμενοι μπορεί να είναι επενδυτές, μέτοχοι, πιστωτές (π.χ. τράπεζες, προμηθευτές), καταναλωτές, εργαζόμενοι και το κοινό.
Σότε Γκαλίτσα

Βιογραφία

Γεννήθηκε το 1895 στο χωριό Ραντίσεβο της περιφέρειας Ντρένιτσας της Οθωμανικής Αυτοκρατορίας (στην σύγχρονη εποχή υπάγεται εντός των ορίων του Κοσόβου) και το πραγματικό της όνομα ήταν Κερίμε Χαλίλι ή Κερίμε Ραντίσεβα. To 1909 το χωριό της καταστράφηκε από τον οθωμανικό στρατό κατά τη διάρκεια τοπικής εξέγερσης και δύο χρόνια αργότερα η ίδια εντάχθηκε σε αντάρτικη ομάδα.
Το επόμενο έτος συμμετείχε στους Βαλκανικούς Πολέμους ως μέλος των Αλβανών ενόπλων που, πολεμώντας στο πλευρό των Οθωμανών, αντιτάχθηκαν στην προέλαση του σερβικού στρατού στις περιοχές του Κοσόβου και της Βόρειας Αλβανίας. Το 1915 παντρεύτηκε τον γνωστό οπλαρχηγό Αζέμ Γκαλίτσα και μαζί συμμετείχαν ως επικεφαλής ανταρτών στον Α' Παγκόσμιο Πόλεμο όπου πολέμησαν - ανάλογα με τις περιστάσεις και τις εξελίξεις - εναντίον σερβικών, αυστροουγγρικών και βουλγαρικών δυνάμεων.
Η κύρια δράση του σώματός τους εντοπίζεται την περίοδο 1916 - 1917, όταν η Αλβανία βρισκόταν υπό αυστριακή και βουλγαρική κατοχή. Τον Μάρτιο του 1917 η Γκαλίτσα τραυματίστηκε σοβαρά κατά τη διάρκεια μάχης με Βούλγαρους στην τοποθεσία Obrij καταφέρνοντας ωστόσο να διασωθεί μαζί με μερικούς ακόμη ένοπλους.
Μετά τη λήξη του πολέμου το ζεύγος Γκαλίτσα συνέχισε τον ανταρτοπόλεμο καθώς δεν αποδέχονταν την παραμονή του Κοσόβου στο βασίλειο της Γιουγκοσλαβίας: επίκεντρό τους ήταν αρχικά η Ντρένιτσα και μετά το 1922 ο οικισμός Γιούνικ, κοντά στην τότε ουδέτερη ζώνη ανάμεσα στη Γιουγκοσλαβία και την Αλβανία. Παράλληλα η Γκαλίτσα ήταν σύνδεσμος μεταξύ των ανταρτών και της εθνικιστικής επιτροπής του Κοσόβου που έδρευε εντός αλβανικού εδάφους.
Το 1924 ενεπλάκη μαζί με τον σύζυγό της στην εμφύλια διαμάχη μεταξύ της συντηρητικής κυβέρνησης του Αχμέτ Ζόγου και των πολιτικών του αντιπάλων (με προεξάρχοντες τον Φαν Νόλι και τους Κοσοβάρους Μπαϊράμ Κούρι και Χασάν Πρίστινα) πολεμώντας με την πλευρά της αντιπολίτευσης διότι υπολόγιζαν πως η επικράτηση της προοδευτικής παράταξης του Φαν Νόλι θα σηματοδοτούσε θετικές εξελίξεις στο ζήτημα του Κοσόβου.
Όμως παρά την αρχική επικράτηση των κινηματιών και τον σχηματισμό κυβέρνησης υπό τον Φαν Νόλι, ο Ζόγου ανασυγκρότησε τις δυνάμεις του και με τη βοήθεια της γιουγκοσλαβικής κυβέρνησης εξαπέλυσε αντεπίθεση τον Δεκέμβριο του 1924 καταφέρνοντας μέσα με λίγες μέρες να επικρατήσει των αντιπάλων του που διέφυγαν στο εξωτερικό. Κατά τη διάρκεια των μαχών του Δεκεμβρίου, η μονάδα της Γκαλίτσα (ο Αζέμ Γκαλίτσα είχε πεθάνει τον Ιούλιο του ίδιου έτους υποκύπτοντας στα τραύματα που αποκόμισε σε μάχη με γιουγκοσλαβικά αποσπάσματα αλλά η Σότε συνέχισε τη δράση της) συγκρούστηκε στην περιοχή του Χας με γιουγκοσλαβικές δυνάμεις που υποστήριζαν την επίθεση του Ζόγου.
Η Γκαλίτσα παρέμεινε στην περιοχή του Κοσόβου μέχρι το 1926, όταν έπειτα από νέο σοβαρό τραυματισμό αναγκάστηκε να καταφύγει οριστικά στην Αλβανία. Εκεί η περίπτωσή της αντιμετωπίστηκε με ψυχρότητα και αδιαφορία από την κυβέρνηση Ζόγου που της αρνήθηκε οποιαδήποτε διευκόλυνση. Τελικά αφού νοσηλεύτηκε για μικρό χρονικό διάστημα σε κλινική των Τιράνων εγκαταστάθηκε στο χωριό Ντερβέν (κοντά στη Φούσα Κρούγια) όπου πέθανε την 1η Ιουλίου του 1927.
Eurythyrea

Βιολογία

Τα θηλυκά αποθέτουν τα αυγά σε ρωγμές στο φλοιό των ξενιστών. Οι προνύμφες τρέφονται από φυτικές ουσίες των ξενιστών.

Γεωγραφική διανομή και οικότοπος των ευρωπαικών ειδών

Από τα ευρωπαϊκά είδη μόνο η E. micans λείπει στην Ελλάδα. Η περιοχή διανομής της περιορίζεται στη Δυτική Μεσόγειο.
Τα τρία είδη, που συναντούμε και στην Ελλάδα, διαφέρουν σαφώς μεταξύ τους όσον αφορά στους ξενιστές τους. Την  E. aurata συναντούμε στη λεύκη (Populus), η E. austriaca ζει στα έλατα και πεύκα στο ελατόδασος των βουνών. Και τα προνυμφιακά στάδια της E. quercus εκτελούν την εξέλιξή τους σε βελανιδιές, καστανιές ή οξιές.
Την  E. aurata τη συναντούμε μόνο σε λίγες τοποθεσίες στην Κεντρική και Βόρεια Ελλάδα στα παραποτάμια υδροχαρή δάση . Η E. quercus είναι σπάνιο είδος των φυλλοβόλων δασών στα βουνά στην Κεντρική και Βόρεια Ελλάδα, μπορούμε να την βρούμε όμως και στην Πελοπόννησο. Η E. austriaca είναι το πιο συχνό είδος του γένους. Το συναντούμε στην Κεντρική και Βόρεια Ελλάδα, στην Πελοπόννησο και στα Ιόνια Νησιά. Η περιοχή διανομής της επεκτείνεται από τη Βόρεια Αφρική έως την Κεντρική Ρωσία E. austriaca είναι συνώνυμο με E. marginata (Herbst 1801).
Η E. aurata και η E. quercus είναι στοιχεία της κασπιανής πανίδας. Η περιοχή διανομής της E. aurata επεκτείνεται μέχρι την Ασία. Αντίθετα την E. quercus συναντούμε μόνο στην Ευρώπη. Η περιοχή διανομής της επεκτείνεται όμως περισσότερο προς τις χώρες της Δυτικής Μεσογείου. 
Τα άλλα είδη της Eurythyrea ζουν στον ασιατικό χώρο.
Αζορουμπίνη

Η αζορουμπίνη, ή αλλοιώς καρμοϊζίνη, είναι συνθετική χρωστική της ομάδας των αζωχρωμάτων. Έχει κόκκινο χρώμα, ανθεκτικό στο φως, τη θέρμανση και τα οξέα. Στο σύστημα κωδικοποίησης της Ευρωπαϊκής Ένωσης έχει τον κωδικό Ε122. Χρησιμοποιείται για την χρώση γλυκών, καραμελών, σαλτσών κλπ καθώς και την βαφή κόκκινων αυγών του Πάσχα.

Παλαιότερα πιστευόταν, όπως και για άλλες συνθετικές χρωστικές, ότι μπορεί να προκαλέσει το σύνδρομο της υπερκινητικότητας των παιδιών. Αυτό όμως δεν επιβεβαιώνεται από νεώτερες έρευνες. Απορροφάται από τον οργανισμό σε περιορισμένο βαθμό.
Γουλιέλμος Α΄ του Λουξεμβούργου

Βιογραφία

Ήταν γιος του Κορράδου Α΄ κόμη του Λουξεμβούργου και της Κλεμέντιας των Πουατιέ, κόρης του Πέτρου-Γουλιέλμου Ζ΄ δούκα της Ακουιτανίας.
Το 1096 διαδέχθηκε τον αδελφό του Ερρίκο Γ΄ ως κόμης του Λουξεμβούργου. Ήταν ο πρώτος που χρησιμοποίησε τον τίτλο "κόμης του Λουξεμβούργου" στα έγγραφά του. Όπως και οι προκάτοχοί του, ενεπλάκη σε διαφωνίες με τον Μπρούνο αρχιεπίσκοπο του Τρηρ το 1122 και το 1127, με αποτέλεσμα να αφοριστεί.
Απεβίωσε το 1131 σε ηλικία 50 ετών.
Κυριακός Μυλωνάς

Βιογραφία

Γεννήθηκε το 1836 στη Σμύρνη. Σπούδασε στη Γερμανία. Μπήκε στην αρχαιολογία από το 1866. Το 1868 διορίστηκε διευθυντής του τμήματος της Μέσης Εκπαιδεύσεως στου Υπουργείο Παιδείας, και το 1876 διορίστηκε υφηγητής της Αρχαιολογίας στο Εθνικό Πανεπιστήμιο. Διεύθυνε την Αρχαιολογική Εφημερίδα από το 1883. Διενήργησε ανασκαφές στο Δίπυλο και στην Στοά του Αττάλου. Έλαβε πρόσκληση της Τουρκίας για να κατατάξει μέρος των ευρημάτων του αρχαιολογικού Μουσείου της Κωνσταντινουπόλεως. Διετέλεσε επίσης Σύμβουλος της Αρχαιολογικής Εταιρείας.
Απεβίωσε το 1914. Παιδιά του ήταν οι Μιλτιάδης Μυλωνάς, επιθεωρητής δημοσίων έργων, και Αλέξανδρος Μυλωνάς, πολιτικός ενώ εγγονοί του ήταν οι Παύλος Μ. Μυλωνάς και Γεώργιος Α. Μυλωνάς.
Θεόδωρος Αναγνώστης

Βίος

Για την ζωή του Θεόδωρου Αναγνώστη δεν γνωρίζουμε πολλές πληροφορίες. Έζησε και έδρασε στην Βυζαντινή πρωτεύουσα ως ΄΄ αναγνώστης΄΄ στο ναό της Αγίας Σοφίας. Ίσως κάποια στιγμή επί αυτοκράτορα Αναστασίου περιήλθε σε δυσμένεια επειδή ήταν υποστηρικτής της Συνόδου της Χαλκηδόνος κι αυτό είχε ως αποτέλεσμα να εξοριστεί στην Παφλαγονία.

Συγγραφικό έργο

Δύο είναι τα ιστορικά του έργα. Μία Επιτομή της Εκκλησιαστικής Ιστορίας του Σωκράτη, του Σωζομενού και του Θεοδώρητου Κύρου. Αποκαλείται ‘’Historia Tripartita’’ ή ‘’Τριμερής Ιστορία’’. Επιλέγει εκείνα τα αποσπάσματα από τους τρεις όταν συμφωνούν μεταξύ τους, κι από τα παράλληλα αυτά διαλέγει το πιο βασικό ή άρτιο. Στο περιθώριο δίνει τη συμφωνία των άλων δύο. Καλύπτει σε τέσσερα βιβλία – από τα οποία σώζονται μόνο τα δύο πρώτα-την περίοδο από τον Μέγα Κωνσταντίνο μέχρι τον Θεοδόσιο Β΄ (305-439).Ο ίδιος στον πρόλογο του έργου του μας πληροφορεί πως την συνέταξε κατόπιν εντολής του επισκόπου Προκόπιου Γάγγρας, αφού εξορίστηκε στην Παφλαγονία. Εκεί γύρω στα 511 και 518 συνέγραψε την ιστορία αυτή. Το δεύτερο έργο του είναι μια πρωτότυπη Εκκλησιαστική Ιστορία η οποία καλύπτει την περίοδο μετά από εκεί όπου σταματούσαν οι τρεις προηγούμενοι ιστορικοί, δηλαδή από το 439 μέχρι το τέλος της βασιλείας του Ιουστίνου Α΄ (518-527). Θα χρησιμοποιηθεί ως σύνολο από την Ζ΄Οικουμενική Σύνοδος. Πηγές του σε αυτό το δεύτερό του έργο ήταν ο Ευστάθιος Επιφανείας, ο Ιωάννης Διακρινόμενος, ο Πέτρος Αλεξανδρείας. Για τα γεγονότα του δεύτερου μισού του 5ου αιώνα στηρίχθηκε σε προσωπικές του παρατηρήσεις και σε αρχειακό υλικό που εντόπισε στην Κωνσταντινούπολη.
Γελένα Τέμνικοβα

Προσωπική ζωή

Από το 2004 έως το 2007 ήταν παντρεμένη με τον επίσης διαγωνιζόμενο στο Fame Story της Ρωσίας, Αλεξέι Σεμένοφ.

Eurovision

Το συγκρότημα Serebro εκπροσώπησε την Ρωσία στο διαγωνισμό τραγουδιού κατακτώντας την τρίτη θέση, πίσω από την Μαρίγια Σερίφοβιτς (Σερβία) και τον Αντρέι Ντανίλκο (Ουκρανία).
Μη ντετερμινιστικό πεπερασμένο αυτόματο

Στη θεωρία υπολογισμού, το μη ντετερμινιστικό πεπερασμένο αυτόματο (αγγλικά: nondeterministic finite-state automaton (NFA)‎ ) είναι ένα πεπερασμένο αυτόματο που από μία κατάσταση, διαβάζοντας ένα σύμβολο εισόδου, μπορεί να μεταβεί σε μία ή και παραπάνω καταστάσεις, σε αντίθεση με το ντετερμινιστικό πεπερασμένο αυτόματο (DFA) που μπορεί να μεταβεί σε μία μόνο κατάσταση. Τα αυτόματα αυτά είναι πεπερασμένα, επειδή ο αριθμός των καταστάσεών τους είναι πεπερασμένος.
Τα μη ντετερμιστικά πεπερασμένα αυτόματα μπορούν να αναγνωρίσουν μόνο κανονικές γλώσσες, όπως και τα ντετερμινιστικά πεπερασμένα αυτόματα. Μάλιστα, για κάθε μη ντετερμινιστικό πεπερασμένο αυτόματο που αναγνωρίζει μια γλώσσα, υπάρχει ένα ισοδύναμο ντετερμινιστικό που αναγνωρίζει την ίδια γλώσσα.
Τα μη ντετερμιστικά πεπερασμένα αυτόματα εισήχθησαν το 1959 από τους Μάικλ Ο. Ράμπιν και Ντέινα Σκοτ.

Πεπερασμένο σύνολο καταστάσεων

Πρόκειται για ένα σύνολο πεπερασμένων στον αριθμό καταστάσεων. Μία κατάσταση ενός μη ντετερμινιστικού πεπερασμένου αυτόματου οδηγεί σε ένα υποσύνολο καταστάσεων (το οποίο μπορεί να είναι και το κενό) από το σύνολο αυτό, ανάλογα με το σύμβολο εισόδου στο αυτόματο. Οι καταστάσεις διακρίνονται σε τελικές και μη τελικές. Τέλος, η αρχική κατάσταση q₀ είναι αυτή στην οποία βρίσκεται το αυτόματο αρχικά, δηλαδή πριν διαβάσει οποιαδήποτε είσοδο.

Αλφάβητο εισόδου

Είναι ένα σύνολο, Σ, από σύμβολα τα οποία διαβάζει το αυτόματο. Μέσω του συμβόλου που διαβάζει κάθε φορά και σύμφωνα με την συνάρτηση μετάβασης, δ, το αυτόματο κινείται μεταξύ των καταστάσεών του. Αν καταλήξει σε τουλάχιστον μία τελική κατάσταση, δηλαδή σε ένα υποσύνολο καταστάσεων που περιέχει τουλάχιστον μία τελική κατάσταση, τότε η ακολουθία των συμβόλων που διαβάστηκε από το αυτόματο γίνεται αποδεκτή.

Σύνολο τελικών καταστάσεων

Το σύνολο των τελικών καταστάσεων είναι ένα υποσύνολο του Q με την ιδιότητα αν καταλήξει σε τουλάχιστον μία τέτοια κατάσταση, η είσοδος να γίνεται αποδεκτή από το αυτόματο. Διαφορετικά, δηλαδή, αν το αυτόματο δεν καταλήξει σε καμία τελική κατάσταση, τότε η είσοδος απορρίπτεται.

Λειτουργία

Το μη ντετερμινιστικό αυτόματο λειτουργεί όπως και το αντίστοιχο ντετερμινιστικό με την διαφορά ότι αντί να μεταβαίνει από μία κατάσταση σε μόνο μία άλλη, μπορεί να μεταβεί και σε περισσότερες από μία καταστάσεις.
Έτσι, ξεκινώντας από την αρχική κατάσταση, q₀ και διαβάζοντας σύμβολα, δεν δημιουργείται μία διαδρομή από κατάσταση σε κατάσταση, αλλά πολλές. Αν μία από αυτές τις διαδρομές καταλήγει σε τελική κατάσταση, η ακολουθία των συμβόλων που διαβάστηκε από το αυτόματο ώστε να καταλήξει εκεί, γίνεται αποδεκτή.
Μπουλέντ Ινάλ

Βιογραφία

Ο Ινάλ γεννήθηκε στην Κωνσταντινούπολη. Μόλις τελείωσε το Λύκειο, σπούδασε στο τμήμα θεάτρου της Σχολής Καλών Τεχνών του Πανεπιστημίου Dokuz Eylul της Σμύρνης. Έχει συμμετάσχει σε πολλές επιτυχημένες σειρές.

Προσωπική Ζωή

Την περίοδο 2005-2007 ο Μπουλέντ είχε σχέση με την συμπρωταγωνίστρια του απο τη σειρά "İhlamurlar Altında", Τουμπά Μπουγιουκουστούν. Όμως η σχέση τους έλειξε μετά το τέλος της σειράς. Έπειτα στη ζωή του Μπουλέντ μπήκε η επίσης ηθοποιός, Μπερέν Σαάτ με την οποία χώρισαν το 2009. Απο το 2012 εως σήμερα είναι παντρεμμένος με την Μελίς Τουγσούζ με την οποία έχει και ένα γιο.
1257 Μόρα

Φυσικά χαρακτηριστικά

Η μέση διάμετρος του Μόρα εκτιμάται σε 12,1 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,160. Ο Μόρα περιστρέφεται γύρω από τον εαυτό του μία φορά κάθε 5 ώρες και 17 λεπτά.
Λεωνίδας της Ηπείρου

Εκπαίδευση του Αλέξανδρου

Ο Λεωνίδας ήταν αυστηρός και ασκητικός χαρακτήρας και δίδαξε τον Αλέξανδρο να ζει σε συνθήκες αυταπάρνησης.  Έτσι, έψαχνε τα μπαούλα στα οποία φύλαγε ο μαθητής του τα ρούχα και τα στρωσίδια του, ώστε να εξετάσει αν η Ολυμπιάδα είχε τοποθετήσει κάτι που θα προσέφερε και την παραμικρή πολυτέλεια στο γιο της. Κάτω από την επίβλεψή του ο Αλέξανδρος διδάχτηκε αριθμητική, γεωμετρία, μουσική, ενώ ασχολήθηκε και ιδιαίτερα με την ιππασία. Είναι μάλιστα πιθανό, κατά την περίοδο αυτή να δάμασε τον Βουκεφάλα. Ο Λεωνίδας είχε δύο μάγειρες για τον Αλέξανδρο. Ο ένας τον υπέβαλλε συχνά σε νυχτερινή πορεία για να θέλει πρόγευμα, ενώ ο δεύτερος του έδινε λίγο πρόγευμα για να τον κάνει να θέλει γεύμα.
Σε μια περίπτωση, όταν ο Αλέξανδρος έριχνε μεγάλες ποσότητες λιβανιού στη φωτιά κατά τη διάρκεια μιας θυσίας, ο Λεωνίδας είπε: «Να είσαι πιο φειδωλός με αυτό, μέχρι να έχεις κατακτήσει τη χώρα όπου φύεται». Αργότερα, ο Αλέξανδρος του έστειλε από την Ασία λιβάνι και μύρο, βάρους 600 ταλάντων.